b'\n_START_ARTICLE_\nMaija Lehtonen (urkuri)\n_START_PARAGRAPH_\nMaija Kristiina Lehtonen (s. 27. helmikuuta 1962 Helsinki) on suomalainen konserttiurkuri. H\xc3\xa4n on opiskellut Helsingin Konservatoriossa sek\xc3\xa4 t\xc3\xa4m\xc3\xa4n j\xc3\xa4lkeen Sibelius-Akatemiassa aineinaan urkujen-, pianon- ja cembalonsoitto. H\xc3\xa4n suoritti professori Tauno \xc3\x84ik\xc3\xa4\xc3\xa4n johdolla 20-vuotiaana urkujensoiton A-tutkinnon ja valmistui musiikin maisteriksi Sibelius-Akatemian solistiselta linjalta vuonna 1985. Samana vuonna h\xc3\xa4n piti menestyksekk\xc3\xa4\xc3\xa4n ensikonserttinsa Helsingiss\xc3\xa4. Ulkomailla h\xc3\xa4n on t\xc3\xa4ydent\xc3\xa4nyt opintojaan muun muassa Jon Laukvikin (Stuttgart), Guy Bovet\xe2\x80\x99n (Lausanne) ja Marie-Claire Alainin (Pariisi) johdolla._NEWLINE_Lehtonen on konsertoinut laajalti niin kotimaassa kuin ulkomailla, muun muassa kaikissa Pohjoismaissa, Baltian maissa, Englannissa, Espanjassa, Italiassa, It\xc3\xa4vallassa, Ranskassa, Saksassa, Sveitsiss\xc3\xa4, Puolassa, Ven\xc3\xa4j\xc3\xa4ll\xc3\xa4 sek\xc3\xa4 Yhdysvalloissa ja Kanadassa. Finland Festivals valitsi h\xc3\xa4net vuoden nuoreksi taiteilijaksi vuonna 1988, jolloin h\xc3\xa4n my\xc3\xb6s debytoi ensimm\xc3\xa4isen\xc3\xa4 suomalaisena urkurina Lontoon Royal Festival Hallissa. Lukuisiin radio- ja televisioesiintymisiin kuuluu Norddeutscher Rundfunkin ja Yleisradion yhteisty\xc3\xb6n\xc3\xa4 tuottama filmi Die finnische Orgellandschaft._NEWLINE_Vuodesta 1986 alkaen Lehtonen on soittanut sek\xc3\xa4 urkurina ett\xc3\xa4 pianistina yhdess\xc3\xa4 puolisonsa viulutaiteilija Manfred Gr\xc3\xa4sbeckin kanssa. Duo on my\xc3\xb6s levytt\xc3\xa4nyt ahkerasti, muun muassa kokoelman Fritz Kreislerin musiikkia. Lehtonen on tehnyt my\xc3\xb6s soololevytyksi\xc3\xa4, erityisesti italialaisen s\xc3\xa4velt\xc3\xa4j\xc3\xa4n Marco Enrico Bossin (1861\xe2\x80\x931925) urkuteokset, joihin h\xc3\xa4n on erikoistunut._NEWLINE_Lehtonen on voittanut ensimm\xc3\xa4isen palkinnon Lahden pohjoismaisessa urkukilpailussa vuonna 1984 ja toisen palkinnon Barin kansainv\xc3\xa4lisess\xc3\xa4 Donato Marrone -urkukilpailussa vuonna 1989._NEWLINE_Lehtonen toimii Oulun ammattikorkeakoulun urkumusiikin lehtorina.'